CELEX: 52018PC0371
Language: bg
Date: 2018-05-31
Title: Предложение за РЕГЛАМЕНТ НА СЪВЕТА за разширяване спрямо неучастващите държави членки на приложението на Регламент (ЕС) № …/2018 за създаване на програма за обмен, помощ и обучение за защита на еврото срещу фалшифициране за периода 2021—2027 г. (програма „Перикъл IV“)

ЕВРОПЕЙСКА КОМИСИЯ
            Брюксел, 31.5.2018
            COM(2018) 371 final
            2018/0219(APP)
            Предложение за
            РЕГЛАМЕНТ НА СЪВЕТА
            за разширяване спрямо неучастващите държави членки на приложението на  Регламент (ЕС) № …/2018 за създаване на програма за обмен, помощ и обучение за защита на еврото срещу фалшифициране за периода 2021—2027 г. (програма „Перикъл IV“)
            
               
         
         
            
               ОБЯСНИТЕЛЕН МЕМОРАНДУМ
            
            
               1.КОНТЕКСТ НА ПРЕДЛОЖЕНИЕТО
            
            
               В настоящото предложение се предвижда дата на прилагане от 1 януари 2021 г., като същото се представя с оглед на Съюз с 27 държави членки в съответствие с нотификацията от страна на Обединеното кралство за намерението на държавата да се оттегли от Европейския съюз и от Евратом на основание член 50 от Договора за Европейския съюз, получена от Европейския съвет на 29 март 2017 г.
            
            
               Програмата „Перикъл 2020“ е програма за обмен, помощ и обучение за защита на еврото срещу фалшифициране. Тя беше създадена с Решение 2001/923/ЕО на Съвета от 17 декември 2001 г. и действието ѝ бе разширено спрямо държавите — членки на ЕС, които не са приели еврото като своя парична единица, с Решение 2001/924/ЕО на Съвета от 17 декември 2001 г. С последващи изменения на тези основни актове, направени с решения на Съвета 2006/75/ЕО, 2006/76/ЕО, 2006/849/ЕО, 2006/850/ЕО, Регламент (ЕС) № 331/2014 и Регламент (ЕС) 2015/768
                  1
                на Съвета, срокът на действие на програмата бе удължен до 31 декември 2020 г.
            
            
               В своето предложение (COM(2018)369) на основание член 133 от ДФЕС, Комисията предлага да се продължи програмата „Перикъл“ в контекста на многогодишната финансова рамка за периода след 2020 г.
            
            
               В член 139 от Договора за функционирането на Европейския съюз се предвижда, че мерките относно използването на еврото, посочени в член 133 от него, не се прилагат към държавите членки, които се ползват от дерогация.
            
            
               Същевременно обменът на информация и персонал, както и мерките за подпомагане и обучение, осъществявани по линия на програма „Перикъл“, следва да бъдат еднакви в целия Съюз, поради което следва да се предприемат необходимите мерки за осигуряване на същото ниво на защита на еврото в държавите членки, в които то не е официална парична единица. Активната роля на неучастващи държави членки в рамките на сегашното удължаване на програмата „Перикъл 2020“ е съществена и от значение. Националната банка на Хърватия например организира поредица от конференции под надслов „Балканска мрежа за защита на еврото“, на които бяха събрани експерти от Югоизточна Европа с цел укрепване на защитата на еврото срещу фалшифициране в този регион, известен с разпространението и изработването на фалшиви евро.
            
            
               С настоящото предложение следва да се разшири обхватът на програма „Перикъл“ спрямо държавите — членки на Европейския съюз, които все още не използват еврото като своя единна парична единица.
            
            
               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ 
            
            
               ·Правно основание
            
            
               Законодателството на Съюза по отношение на защитата на еврото срещу фалшифициране попада в обхвата на член 133 от Договора за функционирането на Европейския съюз (ДФЕС). Тази разпоредба предвижда, че Европейският парламент и Съветът, като действат в съответствие с обикновената законодателна процедура, след консултация с Европейската централна банка, определят необходимите мерки относно използването на еврото като единна парична единица. Разпоредбата се прилага само за държавите членки, които са приели еврото като своя единна парична единица. 
            
            
               Настоящото предложение се основава на член 352 от ДФЕС, който е правното основание за разширяване на приложението на програма „Перикъл“ спрямо държави членки, които не са приели еврото като своя единна парична единица. 
            
            
               ·Субсидиарност (при неизключителната компетентност) 
            
            
               Настоящото предложение е в съответствие с принципа на субсидиарност. Защитата на европейската единна парична единица като обществено благо има ясно трансгранично измерение и поради това защитата на еврото надхвърля интересите и отговорностите на отделните държави членки. Като се има предвид трансграничното обращение на еврото и основната роля на международната организирана престъпност във фалшифицирането на евро (изработване и разпространение), националните рамки за защита трябва да бъдат допълнени от инициатива на ЕС с цел гарантиране на национално и международно сътрудничество и справяне с евентуални нови транснационални рискове.
            
            
               ·Пропорционалност
            
            
               ·Предложеният регламент е необходим, подходящ и пригоден за постигане на желаната цел. В него се предлага да се засили ефективно сътрудничеството между държавите членки, а също и между Комисията и държавите членки, без да се ограничава способността на държавите членки да защитават еврото срещу фалшифициране. Действията на равнището на Съюза са основателни, тъй като е ясно, че те помагат на държавите членки при колективната защита на еврото и насърчават използването на общи структури на Съюза с цел увеличаване на сътрудничеството и обмена на информация между компетентните органи
                  2
               .Избор на инструмент 
            
            
               Смята се, че регламентът е подходящият правен инструмент за определяне на рамката относно защитата на еврото срещу фалшифициране. Това гарантира приемственост с Регламент (ЕС) 2015/768 на Съвета от 11 май 2015 г. за разширяване спрямо неучастващите държави членки на приложението на Регламент (ЕС) № 331/2014 на Европейския парламент и на Съвета за създаване на програма за обмен, помощ и обучение за защита на еврото срещу фалшифициране (програма „Перикъл 2020“).
            
            
               3.РЕЗУЛТАТИ ОТ ПОСЛЕДВАЩИТЕ ОЦЕНКИ, ОТ КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОТ ОЦЕНКИТЕ НА ВЪЗДЕЙСТВИЕТО
            
            
               Комисията извърши предварителна оценка (SWD(2018)281) в контекста на изготвянето на Регламент (ЕС) № .../2018 за създаване на програма за обмен, помощ и обучение за защита на еврото срещу фалшифициране за периода след 2020 г. (програма „Перикъл IV“). Доказателствата, събрани и представени като част от тази предварителна оценка, са пряко относими към настоящото предложение. 
            
         
         
            
               Заинтересованите страни бяха консултирани относно защитата на еврото срещу фалшифициране като част от обществената консултация относно фондовете на ЕС в областта на сигурността.
            
            
               4.ОТРАЖЕНИЕ ВЪРХУ БЮДЖЕТА
            
            
               В законодателната финансова обосновка, приложена към настоящото предложение за регламент на Съвета, са посочени отражението върху бюджета и необходимите човешки и административни ресурси. Тази финансова обосновка за отражението върху бюджета е идентична — с изключение на правното основание — на финансовата обосновка към предложението за Регламент (ЕС) № …./2018 на Европейския парламент и на Съвета за създаване на програма за обмен, помощ и обучение за защита на еврото срещу фалшифициране за периода след 2020 г. (програма „Перикъл IV“). 
            
            
               5.ДРУГИ ЕЛЕМЕНТИ
            
            
               ·Планове за изпълнение и механизми за мониторинг, оценка и докладване
            
            
               Не е приложимо.
            
            
               ·Обяснителни документи (за директивите)
            
            
               Не е приложимо.
            
            
               2018/0219 (APP)
            
            
               Предложение за
            
            
               РЕГЛАМЕНТ НА СЪВЕТА
            
            
               за разширяване спрямо неучастващите държави членки на приложението на  
                  Регламент (ЕС) № …/2018 за създаване на програма за обмен, помощ и обучение за защита на еврото срещу фалшифициране за 
                  периода 2021—2027 г. (програма „Перикъл IV“)
               
            
               СЪВЕТЪТ НА ЕВРОПЕЙСКИЯ СЪЮЗ,
            
            
               като взе предвид Договора за функционирането на Европейския съюз, и по-специално член 352 от него,
            
            
               като взе предвид предложението на Европейската комисия,
            
            
               след предаване на проекта на законодателния акт на националните парламенти,
            
            
               като взе предвид одобрението на Европейския парламент
                  3
               ,
            
            
               в съответствие със специална законодателна процедура,
            
            
               като има предвид, че:
            
            
               (1)В Регламент (ЕС) № …./2018 за създаване на програма „Перикъл IV“
                  4
                се предвижда, че той се прилага в държавите членки в съответствие с Договорите. В член 139 от Договора за функционирането на Европейския съюз се предвижда, че мерките относно използването на еврото, посочени в член 133 от него, не се прилагат към държавите членки, които се ползват от дерогация.
            
         
         
            
               (2)Същевременно обменът на информация и персонал, както и мерките за помощ и обучение, осъществявани по линия на програмата „Перикъл IV“, следва да бъдат еднакви в целия Съюз. Поради това следва да се предприемат необходимите мерки за гарантиране на същото равнище на защита на еврото в държавите членки, в които то не е официалната парична единица.
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1
            
            
               Приложното поле на Регламент (ЕС) № …./2018 се разширява спрямо държавите членки, различни от участващите държави членки по смисъла на член 1, буква a) от Регламент (ЕО) № 974/1998 на Съвета
                  5
               .
            
            
               Образувания от тези държави членки се считат за допустими за финансиране, когато те са компетентни органи по смисъла на член 9 от Регламент (ЕС) №.../2018 за създаване на програма „Перикъл IV“. 
            
            
               Член 2
            
            
               Настоящият регламент влиза в сила в деня след деня на публикуването му в Официален вестник на Европейския съюз.
            
            
               Той се прилага от 1 януари 2021 г.
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на […] година.
            
            
               
                     За Съвета
               
               
                     Председател
               
            
         
         
            
                  
                     (1)
                  
                        Регламент (ЕС) 2015/768 на Съвета от 11 май 2015 г. за разширяване спрямо неучастващите държави членки на приложението на Регламент (ЕС) № 331/2014, 
                  ОВ L 121, 14.5.2015 г., стр. 1.
               
               
                  
                     (2)
                  
                        Както е заявено в съображение 13 на Регламент (ЕС) № 331/2014 на Европейския парламент и на Съвета за създаване на програма за обмен, помощ и обучение за защита на еврото срещу фалшифициране (програма „Перикъл 2020“), 
                  ОВ L 103, 5.4.2014 г., стр. 1).
                   
               
               
                  
                     (3)
                  
                        ОВ С [...], [...] г., стр. [...]. 
               
               
                  
                     (4)
                  
                        Вж. стр. ... от посочения брой на Официален вестник.
               
               
                  
                     (5)
                  
                        
                  OВ L 139, 11.5.1998 г., стp. 1
                  .